KISKŐRÖS VÁROS POLGÁRMESTERE


ELŐTERJESZTÉS
(a Képviselő-testület 2023. december 13-i ülésére)


TÁRGY:	KULCSÁR MADLEN LAKÁSBÉRLETI JOGVISZONYÁNAK MEGHOSSZABBÍTÁSA


Kiskőrös Város Képviselő-testülete az Egészségügyi és Szociálpolitikai Bizottsága 35/2015. számú határozata alapján bérbe adta az Önkormányzat tulajdonában lévő, Kiskőrös belterületi 2462 helyrajzi számon nyilvántartott, természetben, Kiskőrös, Mészáros Lőrinc utca 22. szám földszint 13. ajtószám alatt lévő, 38 m2 alapterületű, 1 szoba, 1 konyha, 1 fürdőszoba, 1 tároló helyiségekből álló, komfortos lakást Kulcsár Madlen (névviselési forma módosítása előtt: Patai Ilona) ( a továbbiakban: Bérlő) részére, 2015. június 16. napjától 2016. április 15. napjáig 10 hónapos időtartamra.

Kiskőrös Város Képviselő-testülete (a továbbiakban: Testület) a fentiekben nevesített alapszerződést kettő alkalommal - a 63/2016. számú, és az 59/2018. számú határozatával - alkalmanként 2 éves időtartamra, valamint a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésben foglalt felhatalmazás alapján, Kiskőrös Város Polgármestere az 8/2020. számú határozatával, egy alkalommal 1 éves időtartamra meghosszabbította.
A Bérlő bérleti jogviszonya a veszélyhelyzettel összefüggő átmeneti szabályokról szóló 2021. évi XCIX. törvény 152. § (1) és (6) bekezdéseire figyelemmel 2022. december 31. napjáig meghosszabbodott, majd ezt követően a Testület 142/2022. számú határozatával, 1 évvel meghosszabbította.

Bérlő 2023. november 20. napján benyújtott kérelmében előadta, hogy lakhatási problémáját továbbra sem tudja megoldani. Három gyermekével, és egy kiskorú unokájával él közös háztartásban. A család anyagi helyzete nem teszi lehetővé piaci alapú albérlet fizetését, fenntartását, ezért kéri a lakásbérleti jogviszonyának meghosszabbítását.

Az önkormányzat tulajdonában álló lakások és nem lakás célú helyiségek bérletéről és elidegenítéséről szóló 5/2014. (III.27.) önkormányzati rendelet 4. § (3) bekezdése alapján a – szociális helyzet alapján történő bérbeadás feltételeinek fennállása esetén –Képviselő-testület a lakásbérleti jogviszonyt – különösen indokolt esetben, a Képviselő-testület Társadalompolitikai Bizottságának javaslatára - legfeljebb öt alkalommal, alkalmanként legfeljebb 2 éves időtartamra meghosszabbíthatja, amennyiben a bérlőnek nincs lakbér- és közüzemi díj hátraléka, továbbá a lakásbérleti szerződésben vállalt valamennyi kötelezettségét szerződésszerűen, késedelem nélkül teljesítette.

A kérelmező által becsatolt igazolások alapján a lakbért rendszeresen fizeti, lakbér tartozása nincsen, valamint a kérelmezőnek közüzemi díj hátraléka sem áll fenn.

Figyelemmel arra, hogy a Bérlő lakásproblémáját önhibáján kívül továbbra sem tudja megoldani, valamint a Képviselő-testület Társadalompolitikai Bizottsága 75/2023. számú határozata alapján javaslom a mellékelt lakásbérleti szerződés szerint a lakásbérleti jogviszony 1 évvel történő meghosszabbítását.


Kiskőrös, 2023. december 05.


	Domonyi László s.k.,
	polgármester
HATÁROZAT-TERVEZET


A Képviselő-testület

1. egyetért azzal, hogy az önkormányzat tulajdonában álló lakások és nem lakás célú helyiségek bérletéről és elidegenítéséről szóló 5/2014. (III.27.) önkormányzati rendelet 4. § (3) bekezdése alapján az Önkormányzat üzleti vagyonát képező, kiskőrösi 2462 helyrajzi számon nyilvántartott, természetben, Kiskőrös, Mészáros Lőrinc utca 22. földszint 13. ajtószám alatti, 1 szoba, 1 konyha, 1 fürdőszoba, 1 tároló helyiségekből álló, komfortos, 38 m2 alapterületű lakásra vonatkozóan a bérleti jogviszony Kulcsár Madlen részére, 1 éves időtartamra meghosszabbításra kerüljön.

1. kezdeményezi a lakásbérleti szerződés közös megegyezéssel történő módosítását és a határozat-tervezetben foglaltak szerinti tartalommal történő megkötését, majd azt követően közjegyzői okiratba foglalását.

1. felhatalmazza a polgármestert a határozat-tervezet mellékletét képező módosításokkal egységes szerkezetbe foglalt lakásbérleti szerződés aláírására.


Felelős:	polgármester
Határidő:	azonnal



